**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred: 3.**

**Nastavno područje**: Književnost

**Nastavna tema**: Hrvatske usmene priče – legende i predaje

**Ključni pojmovi**: hrvatske usmene priče, podjela usmenih priča, legenda, predaja

**Cilj:** Odrediti hrvatske usmene priče i njihovu podjelu, uočiti da su legende i predaje priče u kojima se susreću nezbiljski i zbiljski podatci.

**Zadatci nastave:**

1. **Obrazovni**: odrediti pojam *hrvatske usmene priče*, ponoviti kako su se priče prenosile i sačuvale, odrediti legende i predaje kao priče u kojima se isprepleću zbiljski i nezbiljski elementi (zbiljski podatci odnose se na povijesne i zemljopisne nazive, a nezbiljskim podatcima nastojali su se tumačiti uzroci nekih pojava i događaja)
2. **Funkcionalni**: razvijati kulturu slušanja, čitanjem i slušanjem legendi i predaja spoznavati podatke o životu kršćanskih svetaca i istaknutih pojava, a čitanjem i slušanjem predaja spoznavati kako su nastali pojedini zemljopisni pojmovi
3. **Odgojni:** razvijati komunikacijske vještine, zainteresirati učenike za čitanje legendi i predaja kako bi više doznali o poznatim osobama iz hrvatske povijesti, o životu kršćanskih svetaca te o nastanku zemljopisnih imena

**Nastavne metode**: govorenje, slušanje, čitanje, rad na tekstu, pisanje

**Oblici nastave**: frontalni rad, individualni rad, rad u skupini

**Nastavna sredstva i pomagala**: pisanka, ploča, zbirka usmenih priča (*Hrvatske usmene priče*. 2007. Ur. Pandžić, Vlado.), nastavni listići

**Korelacija:** Priroda i društvo, Sat razrednika

**Tijek nastavnoga sata**

1. **Motivacija**

Na prošlome satu dodatne nastave učenici su učili o hrvatskim narodnim pričama te su za ovaj sat trebali naučiti pripovijedati jednu hrvatsku usmenu priču.

Učenici sjede u krugu i pričaju hrvatske usmene priče koje su pripremili.

Učeničko pričanje kratko se komentira, važno je osvrnuti se na jasnoću, glasnoću, uvjerljivost i izražajnost pri pripovijedanju.

Nakon analize pripovijedanja učitelj postavlja nekoliko pitanja kako bi provjerio što su učenici zapamtili o hrvatskim usmenim pričama:

* Što su hrvatske usmene priče?
* Tko ih je pripovijedao?
* Kada su zapisane?
* Kako ih dijelimo?
1. **Najava, interpretativno čitanje, objava doživljaja**

Učitelj najavljuje da su tema sata legende i predaje. Učenici iznose svoja znanja o legendama i predajama, a potom učitelj podrobnije govori o tim pojmovima te najavljuje čitanje nekoliko legendi i predaja.

Učitelj na ploču zapisuje naslov najavljene legende, što učenici prepisuju u pisanke.

Nakon čitanja svake legende učitelj povede s učenicima kratak razgovor o pročitanoj legendi ili predaji kako bi utvrdio jesu li učenici razumjeli temu.

1. **Interpretacija**

Kad učitelj pročita sve legende i predaje te nakon kratkoga razgovora o njima, učitelj dijeli učenicima listiće s pitanjima.

Učenici listić rješavaju u paru, a nakon utvrđivanja točnosti odgovora proglašava se par koji je znao najviše odgovora.

**Prilozi**

1. **Vlado Pandžić: Legende i predaje**

**PICOKI**

Turci su htjeli osvojiti Đurđevac, ali nikako to nisu uspijevali. Za posljednju bitku odlučio se Ulama-beg iz Požege. Stiže do Đurđevca s velikom odabranom vojskom. Rasporedi svoje vojnike oko tvrđave. Nitko nije mogao ni ući ni izići. Čekao je da glad pomori hrabre branitelje Đurđevca. I dođe glad, a ostao im samo jedan pijevac (picok). Za tolike ogladnjele nije bio ni za jedan ručak. Zato odluče i kažu:

* Kad je sve gotovo, neka ide i on!

Ispali top, a visoko u zrak odleti picok. Turci pomisliše da branitelji Đurđevca imaju još toliko hrane pa bacaju i pijevce. Zaključiše da više nema smisla čekati na izgladnjivanje branitelja. Podignu svoje šatore i vrate se natrag.

Do danas se Đurđevčanima govori da su picoki prema pijevcu koji je spriječio tursko zaposjednuće Đurđevca.

**DIV DRAGONJA**

Kažu ljudi da je Istra u starim vremenima bila suha zemlja. Izvora nije bilo ni za lijeka. A u Ćićariji je bilo veliko jezero i nitko od njega nije imao koristi.

Jednoga dana pala Istranima dobra misao na pamet. Odluče se zamoliti diva Dragonju, zvanog još i Orač, da im pomogne. A tko bi i mogao ako neće on jer od njega ne bijaše nikada jačega i krupnijeg. Dobro su ga darovali i nagovorili da usmjeri vodu iz jezera prema moru. Div Dragonja posluša i upregne volove, plug u ruke i zaore brazdu koju je nazvao svojim imenom: Dragonja.

Drugi dan se opet prihvatio oranja. Povukao je još jednu brazdu. To mu je bilo lakše jer je orao po ravnijem zemljištu. Potekla je još jedna rijeka, ali mirnija od Dragonje. Dobila je ime Mirna.

Prihvatio se oranja i treće brazde. Već se umorio kad je stigao u srce Istre, pod pazinsku utvrdu. Začuje glas žene pazinskog kapetana koja će mu podrugljivo:

* Stari Dragonja, slabo oreš! Plitko. Hoću li ti ja pomoći?

Rasrdio se Dragonja. Ostavio je plug, ispregao volove i napustio oranje. Voda nagrnula i sve poplavi. Pazinjani su ga dugo molili da im pomogne. Ipak, došao je ponovno do Pazina, udario nogom i napravio ponor koji je progutao vodu. Tako je nastala Pazinska jama.

**O POSTANKU GRADA ZAGREBA**

Ljudi kazuju u Stupniku da na mjestu, gdje je sada Zagreb, nije bilo nigdje vode ni zdenca. Jednog je dana onuda prošao neki biskup s jednim svećenikom i slugom. Kad je putem ožednio, ne našav nigdje vode, dođe do mjesta gdje je sada Jelačićev trg. Tu stane, udari biskupskim štapom po zemlji, i najedanput proključa voda. Tada reče svome slugi: zagrabi.

Od toga doba zove se ono mjesto Zagreb. Onaj zdenac zove se Manduševac.

1. **Nastavni listić**

**LEGENDE I PREDAJE**

U *legendama* i *predajama* susreću se zbiljski i nezbiljski, fantastični podatci. Predaje i legende nastoje tumačiti neke pojave, što poprima fantastične elemente. Iz zbilje su preuzete povijesne i poznate osobe i zemljopisni nazivi.

Legende opisuju život kršćanskih svetaca i istaknutih povijesnih osoba.

Predaje su usmjerene na tumačenje nazivlja pojedinih zemljopisnih mjesta kao i drugih zemljopisnih pojmova.

*Zadatak: Odgovori na pitanja. Provjeri koliko si zapamtila/zapamtio slušajući legende i predaje.*

1. Koja se povijesna osoba spominje u legendama?
2. Navedi imena dvaju gradova koji su spomenuti u predajama.
3. O kojim se istarskim rijekama govori u predajama?
4. Koje se crkvene osobe spominju u legendi?
5. Koja je životinja pomogla stanovnicima Đurđevca?
6. Izdvoji jedan podatak za koji smatraš da nije istinit.
7. Napiši podatak koji je sigurno istinit.
8. Vjeruješ li ti u legende i predaje? Zašto?